  Анжелика Тихонова корреспондент Ижкарысь Ильфат Закиров нимо урамысь выль школа 1-тӥ куартолэзе усьтӥськоз. Туала куинь этажъем юрт 74 номеро школалэн огез корпусэз луоз. Со сярысь элькун тӧролэн но кивалтэтлэн пресс-службазы ивортӥз. Выль юрт 825 интылы чакламын. Отчы Ильфат Закиров нимо но Вормонлы 40 ар урамъёсын микрорайонын улӥсь пиналъёсты кутозы. Та юртын соос 1-тӥысен 8-тӥ классозь но 10-тӥ классын дышетскозы. Туннэ нуналлы 11 нырысетӥ классъёс люказы ини. Школаын инженерной, эм, социально-экономической но социально-гуманитарной ӧръёсъя классъёс усьтӥськозы. Школаын одно ик туала тӥрлык луоз: пӧртэм робототехнической бичетъёс, интерактивной ӝӧкъёс, виртуальной реальность очкиос, цифровой микроскопъёс, цифровой лабораториос, числовой программной обеспечениен станокъёс, 3D принтеръёс но сканеръёс, сюрес вылтӥ мынон-ветлон куронъёсъя интерактивной тренажёр, кадет движениез азинтон понна ыбылӥськон тренажёр. Ваньмыз со пиналъёслы котыр ласянь азинскон понна кулэ Александр Бречалов, Удмуртилэн тӧроезВыль юртын тазалыкез тупатыны интыос, спортъя но актовой залъёс вань, ватсаса тодон-валан люканы, тазалыксыя сюбегатэм луонлыкъёсын пиналъёслы дышетскыны луонлыкъёс кылдытӥзы. Школа вӧзын ик туала спорт площадка лэсьтӥзы. Выль ужъюрт котыртӥ тротуаръёс вӧлдӥзы, ватсаса тыл юбоос пуктылӥзы. Со сяна, «Пешеходный Ижевск» ӵектос улсын Ильфат Закиров нимо урамысь 18 но 22 номеро юртъёс дортӥ пыдын ветлӥсьёслы сюрес лэсьтӥзы. Пусъём, 74 номеро школаын музыкально-эстетической центр ужа. Отчы кык хор, калык инструментъёсын шудонъя оркестр, вокальной ансамбль пыро. Озьы ик спортъя секциос, кадетъёслэн движенизы азинско. Выль ужъюртэз «Образование» йӧскалык ӵектос улсын пуктӥзы. Со 617 миллион манет тыр усиз. Школалэн вань висъетъёсаз, озьы ик дышетскон классъёсын, видеокамераос но шуге-леке сюрем сярысь ивортон кнопкаос пуктӥзы.  Тодэ вайытом, выль школа Сьӧлта ёросын но усьтӥськоз.  Тегъёс: Дышетон Ижкар Удмуртия пиналъёс  